Heger, Eduard, podpredseda vlády a minister financií SR (2020-11-04):
To hovoríte vy, čo ste tu predvádzali osem rokov svoje extempore? Dobre. Teraz vám porozprávam, čo ste do rozpočtu nedali. Napríklad tohtoročného. Do tohtoročného, do tohtoročného rozpočtu ste nedali napríklad oddlžovanie nemocníc. Nemocníc, ktoré ste mali osem rokov v područí, ktoré sa pravidelne zadlžovali, pravidelne ste ich oddlžovali a znovu sa pravidelne zadlžovali a majú dlh vyše 600 miliónov eur. Dokonca po vláde, jednofarebnej vláde vašej musel prísť v roku 2016 krízový manažér na rezort zdravotníctva, ako ste ho nazvali. Čo znamená, keď príde na rezort krízový manažér po tom, ako vládnete sami štyri roky? No, že ten rezort je v kríze, ináč by ste tam krízového manažéra nepostavili. Takže to bola vizitka vášho vládnutia, jednofarebnej vlády. Zabudli ste do rozpočtu dofinancovať veci napríklad na ministerstve vnútra vo výške 200 mil. eur. Na IT – a tomu sa budeme ešte venovať, aby sme vám urobili vizitku toho, čo všetko ste si stihli ešte poschvaľovať pred odchodom. Zabudli ste do rozpočtu dať stíhačky, platby za stíhačky, ktoré ste si vymysleli. Stíhačky, Slovensko kupuje stíhačky. Nemá dobudovanú mechanizovanú brigádu, ktorú potrebuje na východnej hranici, ale ide si kupovať stíhačky. Za dve celé neviem koľko miliardy. Toto bola vaša sociálna politika, kúpiť za dve miliardy stíhačky. (Potlesk. Zaznievanie gongu.) Samozrejme, zabudli ste do rozpočtu dať stavby za, vo výške 460 mil. eur. Zabudli ste dať do rozpočtu, ani nie že zabudli, vy ste ich tam ani nedali, pretože keď sa bavíme o trinástych dôchodkoch, ktoré ste sľúbili už v roku 2010 vo svojej kampani, tak tie ste dokonca ani nedali do rozpočtu minulý rok, ani ste ich nedali do rozpočtu! A mne tu idete rozprávať niečo o rozpočte? Pán kolega, majte súdnosť! Sto miliónov eur ste zabudli dať Sociálnej poisťovni do rozpočtu, do správneho fondu, že? Ktoré sme museli my hneď opravovať a dať tam tých sto miliónov. Sám pán Vážny na vláde, na vláde povedal nám do očí, áá, to bolo len také, to sme tak rýchle zinscenovali, lebo sme potrebovali ten rozpočet spraviť, tak my sme to napísali a hneď na druhý deň sme to museli opravovať. Akože neskutočné! Takže toto bolo vaše rozpočtovanie. A mohol by som vypočítavať ďalšie sumy. To, že ste nedaňové príjmy, samozrejme, navýšili na to, aby ste vedeli nakresliť rozpočet, ktorý bol nesplniteľný, tak to ani nebudem spomínať. Keď hovoríte, že sme na chvoste v pomoci. Pán kolega, opäť, buď neviete, alebo klamete. Oboje je veľmi smutné. Pán kolega, poprosím vás, oboje je veľmi smutné. Ak neviete, že to nie je pravda, je smutné, treba si to doštudovať, a ak viete a klamete, je to ešte smutnejšie. Pretože to, tá štatistika, ktorá vyšla, to bolo v sľuboch. Lenže to je presne vám blízke, vy ste tí, ktorí sľubujete a nesplníte. Samozrejme, že vy by ste nasľubovali hory-doly, keby ste tu boli, ale my ľuďom hovoríme pravdu, my ľuďom hovoríme pravdu. A tak to bolo aj v prvej pomoci, tak je to aj v druhej pomoci. A to, čo im sľúbime, im dáme. A dáme im toľko, koľko sa dá, toľko, čo ste tu vy zanechali. A mohol by som rozprávať o vašich zadlžovačkách Slovenska. Však sa pozrite na susedné Česko. Išlo do krízy s 29 % HDP dlhu. My 48 a pol. Pán kolega, všimli ste si najnovšiu notifikáciu? Tak veľmi ste sa snažili, aby ste mali na konci minulého roka dlh pod 48 %, aby ste mohli povedať, že ste neprekročili sankčné pásmo. No musím vám povedať, prekročili ste ho. Dneska sme mali na vláde súhrnnú správu a predstavte si, čuduj sa svete, 48,5 percenta. (Reakcia z pléna.) Pán kolega, áno, áno, áno, jasné... (Prerušenie vystúpenia predsedajúcim.)